逰合江園戲題
作者：陸游
朝代：宋

paragraphs: 朱朱白白池臺間，好風妍日開未殘。
我來覔醉苦草草，常恨不如花意閑。
山鷄飛起亂花落，下上青林穿翠壑。
世間動步即有拘，常恨不如禽意樂。
人言功名恐不免，我願徜徉娱歲晚。
熟計滛書理白魚，何如縱獵牽黄犬。
成都四郊如砥平，安得雙鞬馳出城。
鞚飛塵起望不見，從騎尋我鳴鶻聲。